
                                          Προς  τον κ. Υπουργό

-Υγείας και κοινωνικής αλληλεγγύης                          
ΘΕΜΑ: Η κυβέρνηση αποδομεί περαιτέρω τον  δημόσιο και δωρεάν χαρακτήρα των υπηρεσιών καταπολέμησης των εξαρτήσεων ανάβοντας το «πράσινο φως», στις ιδιωτικές κλινικές απεξάρτησης.
Στη συνέντευξη τύπου του Υπουργού Υγείας, της 13/10/10, ανακοινώθηκε η δημιουργία 17 μονάδων χορήγησης υποκαταστάτων σε νοσοκομεία. Το γεγονός ότι οι μονάδες αυτές θα στεγάζονται σε λυόμενα εντός των ευρύτερων χώρων των νοσοκομείων, γεννά τα πρώτα ερωτηματικά αναφορικά με τις επιστημονικές προϋποθέσεις αντιμετώπισης των εξαρτημένων συμπολιτών μας και βέβαια απαιτείται η διαμόρφωση προϋποθέσεων (προδιαγραφές λειτουργίας, χωροταξική θέση, τρόπος πρόσβασης κ.λ.π)

Ερωτήματα, εξάλλου, προκύπτουν αναπόφευκτα και από την έλλειψη αναφοράς στις διαδικασίες στελέχωσης των νέων αυτών λυόμενων «μονάδων», καθώς δεν διευκρινίζεται εάν θα δημιουργηθούν νέες θέσεις εργασίας ή για τις ανάγκες λειτουργίας των «μονάδων» θα μετακινηθούν εργαζόμενοι του ΟΚΑΝΑ. Επιπλέον, ο Υπουργός Υγείας αναφέρθηκε σε κάλυψη του κόστους λειτουργίας (17 εκ. ευρώ ετησίως) για τις 17 νέες «μονάδες» μέσω περικοπών δαπανών του Υπουργείου Υγείας προς άλλους εποπτευόμενους από αυτό Φορείς και Υπηρεσίες. Από την άλλη, στην ομιλία του ιδίου στην Επιτροπή Κοινωνικών Υποθέσεων της Βουλής, της 06/10/10, για το ζήτημα των 17 νέων «μονάδων», δεν υπήρξε καμιά αναφορά στις μονάδες πρόληψης, απεξάρτησης και κοινωνικής επανένταξης χρηστών εξαρτησιογόνων ουσιών. Τα δύο δεδομένα, συνδυασμένα, επί της ουσίας σημαίνουν συρρίκνωση τομέων των δημόσιων υπηρεσιών υγείας γενικά, ενώ ειδικά αφήνουν ανοιχτό το ενδεχόμενο, δημόσιοι πόροι προς τα Κέντρα Πρόληψης, το ΚΕΘΕΑ και το 18 ΑΝΩ όχι μόνο να μην αυξηθούν, ώστε να υπάρχει μια ισότιμη ανάπτυξη πρόληψης, θεραπείας, υποκατάστασης και κοινωνικής επανένταξης, αλλά και να περικοπούν περαιτέρω, προκειμένου να αναπτυχθούν μονόπλευρα οι μονάδες χορήγησης υποκαταστάτων της ηρωίνης, οπιούχων ουσιών. 

Τέλος, σε δημοσιογραφική κάλυψη της συνέντευξης τύπου της 13/10/10, αναφέρθηκε πως σε περιοχές όπου δεν υπάρχουν κατάλληλες υποδοµές, η συνταγογράφηση θα γίνεται «κυρίως από γιατρούς του ΕΣΥ ή ιδιώτες» («ΤΑ ΝΕΑ online», Πέμπτη, 14/10/10). Μια τέτοια ενδεχόμενη εξέλιξη νομιμοποιεί και ισχυροποιεί το γκρέμισμα του ήδη ταλανισμένου δημόσιου και δωρεάν χαρακτήρα των υπηρεσιών καταπολέμησης των εξαρτήσεων. Πολύ περισσότερο, μάλιστα, καθώς στην ίδια συνέντευξη τύπου, αναφορικά με τη λειτουργία ιδιωτικών κλινικών απεξάρτησης στην Ελλάδα, δεν ειπώθηκε ευθέως, όπως θα έπρεπε, πως αυτές λειτουργούν παράνομα, αλλά μονάχα πως «θα διεξαχθούν έρευνες» για τις μεθόδους παροχής των υπηρεσιών τους! 

Επειδή οι εξαρτημένοι συμπολίτες μας δεν είναι «άρρωστοι» για να «παίρνουν το φάρμακό τους», από λυόμενα στα προαύλια νοσοκομείων.

Επειδή φαίνεται να ανοίγουν ακόμα περισσότερο οι πύλες εισαγωγής των ιδιωτικών κλινικών απεξάρτησης στην αντιμετώπιση των εξαρτήσεων.





Ερωτάται ο κ. Υπουργός

1. Προτίθεται να διασφαλίσει το δημόσιο και δωρεάν χαρακτήρα της παροχής υπηρεσιών αντιμετώπισης των εξαρτήσεων, χωρίς περαιτέρω εκχωρήσεις της «πίτας» της αντιναρκωτικής πολιτικής σε ιδιωτικά συμφέροντα και με κλείσιμο όλων των παράνομων ιδιωτικών «θεραπευτηρίων», που κερδοσκοπούν σε βάρος ευάλωτων τμημάτων του ελληνικού λαού και μάλιστα σε περίοδο κρίσης;

2. Προτίθεται να αυξήσει τους προϋπολογισμούς των Κέντρων Πρόληψης, του ΚΕΘΕΑ, του 18ΑΝΩ και των «στεγνών» προγραμμάτων και προγραμμάτων κοινωνικής επανένταξης του ΟΚΑΝΑ για το 2011, ώστε να υπάρχει -σύμφωνα με τις εξαγγελίες- επί του πρακτέου ισότιμη ανάπτυξη όλων των πυλώνων της αντιμετώπισης των εξαρτήσεων;

3. Προτίθεται να εξασφαλίσει την ύπαρξη και ανάπτυξη όλων των χρηματοδοτούμενων από τον Κρατικό Προϋπολογισμό δομών αντιμετώπισης των εξαρτήσεων και των θέσεων εργασίας σε αυτές, δημιουργώντας, παράλληλα, νέες θέσεις εργασίας, ώστε να αντιμετωπίζονται αποτελεσματικότερα οι οξείες κοινωνικές ανάγκες;

4. Προτίθεται, ειδικά όσον αφορά τα Κέντρα Πρόληψης, που αντιμετωπίζουν σοβαρότατα προβλήματα ως προς το θεσμικό πλαίσιο λειτουργίας τους -και η Ομάδα Διοίκησης Έργου, που έχει αναλάβει να γνωμοδοτήσει σχετικά, καθυστερεί υπερβολικά τις συνεδριάσεις της- να προχωρήσει άμεσα, πριν την εφαρμογή του Προγράμματος «Καλλικράτης», στη ρητή εξασφάλιση του δημόσιου χαρακτήρα τους; Προτίθεται, ειδικότερα, να ιδρύσει 13 ΝΠΔΔ και να υπαγάγει σε αυτά τις 71 σημερινές δομές ως παραρτήματα, ώστε να σταματήσει η υποχρηματοδότηση και γενικότερη απαξίωση αυτών των δομών; 

Οι ερωτώντες βουλευτές

Λαφαζάνης Παναγιώτης
Κριτσωτάκης Μιχάλης
